
1. Contextul socio-economic al desfăşurării alegerilor
1.1. O guvernare puternic marcată de criza economică

În martie 2008, José Rodriguez Zapatero a preluat, pentru al doilea mandat,  conducerea guvernului, promiţând  continuarea creşterii economice şi reducerea şomajului, dar, după trei ani, el devenise cel mai nepopular premier din istoria Spaniei. Criza economică din 2008 a antrenat o puternică recesiune, economia spaniolă fiind puternic afectată. Creşterea economică spaniolă din ultimii ani se bazase pe un boom al sectorului imobiliar, iar recesiunea economică a produs o cădere rapidă a acestuia. În anul 2011, criza zonei euro a sporit dificultăţile economice, piaţa imobiliară spaniolă blocându-se datorită lipsei finanţării. Partidul Socialist aflat la guvernare a minimalizat mult timp situaţia socio-economică a ţării, impunând brusc o politică de austeritate. 
În primăvara anului 2010, guvernul a pus în aplicare un plan de rigoare bugetară, cu scopul de a economisi 3 miliarde euro, până în anul 2013, propunându-şi să reducă deficitul de la 11,2% din PIB în 2009, la 3% în 2013. Măsurile luate au vizat scăderea ajutoarelor sociale, îngheţarea pensiilor, a angajărilor din sectorul de stat, scăderea investiţiilor publice, creşterea vârstei de pensionare de la 65 la 67 ani, efectuarea unor privatizări ale unor companii de stat, scăderea salariilor bugetarilor cu 5% în 2010. La acestea s-a adăugat îngheţarea alocaţiilor pentru şomaj, a cecului acordat la naşterea unui copil şi creşterea TVA-ului (de la 16 la 18%). Guvernul a privatizat aeroporturi din Madrid şi Barcelona şi a introdus Loteria la bursă. Un an după luarea acestor măsuri, ţara a rămas în continuare în zona tulburenţelor economice şi a intrat sub supravegherea pieţelor financiare.

Scenariul macroeconomic al guvernului nu s-a dovedit a fi realist, guvernul prevăzând un deficit central de 6,2% din PIB în 2011. În septembrie 2011, 12 din cele 17 regiuni ale ţării n-au atins deficitul de 1,3% din PIB (deficitul fixat de guvern), datoria regiunilor fiind de 121 miliarde euro. Agenţiile de rating au scăzut notele pentru Spania, datorită incertitudinilor referitoare la creşterea economică, la deteriorarea calităţii activelor din sistemul financiar, la reforma insuficientă a pieţei muncii, la vulnerabilitatea la tensiunile pieţei. 
În acest context, în luna august 2011, guvernul a anunţat un nou plan de economii, în valoare de 5 miliarde euro, pentru a scădea deficitul public, prin reducerea cheltuielilor pentru sănătate şi o reformă a impozitelor. 

În septembrie 2011, Spania a adoptat cu 319 voturi pentru şi 17 împotrivă, o regulă de aur, înscrisă în Constituţie, care limita deficitului public. În Spania, revizuirea Constituţiei se aprobă cu o majoritate de 3/5 din numărul parlamentarilor, iar voturile PSOE şi PP au fost suficiente pentru aprobarea acestei măsuri. Textul  a fixat la 0,4% din PIB nivelul maxim al deficitului structural global al administraţiilor din 2020. Pe 27 septembrie, într-o ceremonie desfăşurată la Palatul regal a fost ratificată reforma articolului 135 al Constituţiei (adoptată prin lege organică). Tot în luna septembrie, guvernul a decis reintroducerea impozitului pe marile averi (suprimat în 2008) pentru aproximativ 160.000 persoane, echivalentul a 1 miliard de euro.

Iniţial, José Rodriguez Zapatero îşi exprimase intenţia de a rămâne la conducerea guvernului până în luna martie 2012, data prevăzută pentru desfăşurarea alegerilor legislative. În luna aprilie 2011, el a afirmat că nu va candida pentru un al treilea mandat şi va lăsa succesorului său o ţară aflată în consolidare economică, întrucât, deşi condiţiile erau dificile, semnele economice erau pozitive.

După desfăşurarea alegerilor regionale şi municipale, din luna mai 2011, Partidul Popular, principalul câştigător al alegerilor, a făcut mari presiuni asupra guvernului pentru a se organiza alegeri anticipate şi pentru a se reînnoi încrederea în executiv.

Pe 29 iulie, premierul spaniol José Rodriguez Zapatero a anunţat că alegerile parlamentare anticipate se vor organiza pe 20 noiembrie 2011. Cu acest prilej, ministrul economiei arăta că deficitul bugetar a scăzut, dar şomajul era de 20,8% din populaţia activă (46% în rândul persoanelor cu vârsta cuprinsă între 16-24 ani şi 34% a celor sub 30 ani, situaţie dificilă faţă de cea din anul  2007, când rata era de 8%).

Înaintea desfăşurării alegerilor anticipate din 20 noiembrie 2011, ultimele date statistice economice arătau că deficitul de 9,2% din 2010 nu ajunsese încă la 6% în 2011 (ci aproximativ 7,5% din PIB). Datoria publică era de 65,2% din PIB (+8 faţă de 2010), iar rata de creştere a PIB-ului era de doar 0,2% în trimestrul III, deşi guvernul prevăzuse o creştere de 1,3% pentru anul 2011. În trimestrul 3 al anului 2011, şomajul atingea nivelul cel mai ridicat de după 1996, adică 21,52% din populaţia activă, şi 45,8% în rândul tinerilor (16-24 ani). Aproape 5 milioane spanioli nu aveau loc de muncă, din care peste 2 milioane nu lucrau de peste un an. În aceste condiţii, guvernul prevedea un nivel al ratei şomajului de 18,5% pentru anul 2012, 17,3% în 2013 şi 16% în 2014. Inflaţia era de 3%, iar venitul mediu al familiilor scăzuse cu 4,4% pe an (având valoarea de 25.000 euro anual pe familie şi 9.400 euro pentru o persoană). Aproape 22% din familiile spaniole trăiau sub pragul sărăciei (considerat a fi 7.500 euro venit anual pentru o persoană şi 13.500 euro pentru o familie cu 1 copil). În luna octombrie 2011, guvernul a respins cererea Confederaţiei organizaţiilor patronale (CEDE) de a reduce de la 20 la 12 numărul zilelor de compensaţii financiare pentru concediere. În aceste condiţii, din ce în ce mai mulţi tineri spanioli părăseau ţara pentru a găsi de lucru în străinătate. 
Pe 20 octombrie, Organizaţia teroristă ETA, fondată în 1959, care solicita independenţa Ţării Bascilor, a anunţat că va renunţa la lupta armată. Încă din 29 martie 2010 ea s-a angajat într-un proces de pace, semnat la Bruxelles. 

             1.2. Schimbări actuale ale sistemului politic spaniol
În urma alegerilor din 2008, sistemul politic spaniol era polarizat puternic în jurul unor probleme majore ale societăţii spaniole: problema statutului regiunilor autonome,  problemele economice şi cele legate de imigraţie. Alegerile au consolidat bipartidismul politic pe scena politică spaniolă, dominată de marile partide: Partidul Socialist şi Partidul Popular.
După alegerile legislative desfăşurate în anul 2008, în Congresul Deputaţilor au fost reprezentate 10 partide politice:

· Partidul Socialist Muncitoresc (PSOE), fondat în 1879, condus în prezent de Alfredo Perez Rubalcaba, a deţinut 169 mandate;

· Partidul Popular (PP), principalul partid de opoziţie, creat în 1977, condus de Mariano Rajoy, a avut 154 mandate;

· Convergenţă şi Uniunea Cataloniei (CiU), alianţă electorală naţionalistă catalonă creată în 1978, condusă în prezent de Artur Mas, a avut 10 mandate;

· Partidul Naţionalist Basc (PNV), fondat în 1984, condus de Inigo Urkullu, a avut 6 mandate;

· Stânga Republicană din Catalonia (ERC), creată în 1931, este prezidată de Oriol Junqueras i Vies, a avut 3 mandate;
· Blocul Naţionalist Galician (BNG), creat în 1982, condus de Guillerme vazquez, a avut 2 mandate;
· Coaliţia din Canare (CC), partid naţionalist, condus de Claudina Morales, a deţinut 2 mandate;
· Stânga Unită (IU), alianţă electorală fondată în 1986, condusă de Cayo Lara Moya, a avut 2 mandate; 

· Uniune, Progres şi Democraţie (UPyD), partid creat în 2007, a deţinut 1 mandat;
· Formaţiunea Da pentru Navarra (NB), a avut 1 mandat.

După alegerile din 8 martie 2008, Partidul Socialist era majoritar în Senat, având 101 locuri. Partidul Popular a avut 88 senatori, Alianţa Catalonă a Stângii şi Verzilor (ICV) a avut 12 mandate; Convergenţa şi Uniunea Cataloniei 4 locuri; Partidul Naţionalist basc 2 şi Coaliţia din Canare 1. 56 senatori au fost aleşi de comunităţile autonome. 

În legislatura actuală, din opoziţie, Partidul Popular a criticat în permanenţă guvernul în privinţa politicii economice. Cu toate acestea, Partidul Popular a sprijinit iniţiativa socialiştilor de a introduce prevederea unei limite pentru deficit în Constituţie (măsură care a trecut, astfel, cu uşurinţă de camerele legislativului spaniol, cu sprijinul celor două mari partide majoritare) şi reforma fuziunii caselor de economii. Pe de altă parte însă, conservatorii s-au abţinut când în Congres s-au votat măsurile legate de reducerea salariilor funcţionarilor publici (cu o medie de 5%), sau reforma pensiilor ori cea a pieţei muncii. Tot în această legislatură, asupra unor membri ai Partidul Popular din Madrid şi Valencia au planat acuzaţii de corupţie, în cadrul aşa numitei reţele Gürtel (cu privire la finanţarea partidului), însă acestea nu au afectat poziţia lui Mariano Rajoy, liderul partidului, care a refuzat de la bun început să-şi condamne colegii de partid şi a făcut apel la aşteptarea deciziei instanţelor. 

Pe 22 mai 2011, Partidul Popular a câştigat scrutinul regional şi municipal, partidele mici (Uniunea Progres şi Democraţie, regionaliştii basci Eusko Alkartasuna sau catalani (Convergenţa şi Uniune CiU) au obţinut o poziţie politică mai solidă. La nivel municipal, Partidul Popular a obţinut 37,53% din voturi şi 26.499 posturi de consilieri municipali – faţă de 27,79% din voturi ale Partidului Socialist (PSOE), care au avut cel mai slab rezultat electoral din istoria Spaniei democratice. Partidul Socialist a pierdut 8 din cele 10 oraşe de peste 100.000 de locuitori, iar Partidul Popular a câştigat 11 din cele 13 regiuni în care s-a organizat scrutinul.

Participarea la vot la alegerile regionale şi municipale a fost ridicată – 63,97%. După alegerile municipale şi regionale, analiştii politici remarcau faptul că electoratul spaniol cerea o schimbare
, Partidul Popular urmând să guverneze în 36 de capitale de provincii şi 12 regiuni. Socialiştii rămâneau la putere în doar 9 capitale – pierzând 13 – şi 3 regiuni (-3) , iar coaliţia separatiştilor basci devenea a doua forţă politică din Ţara Bascilor, cu 25% dintre voturi. Ei afirmau că în Spania a început un nou ciclu politic, în urma alegerilor, harta electorală a Spaniei fiind puternic modificată (ex. în Andaluzia unde, de trei decenii dominau socialiştii, a fost înregistrată o puternică ascensiune a dreptei). Acest rezultat electoral a fost un răspuns al cetăţenilor spanioli la politica guvernului socialist, condus de José Rodriguez Zapatero, de combatere a efectelor crizei economice. 
În mai 2010, premierul socialist declara că vrea să rămână în istoria Spaniei ca iniţiatorul tranziţiei economice, proces prin care încerca să combată efectele crizei economice. Într-o economie care, în termeni sportivi, putea fi considerată ca dopată, prin creşterea explozivă a sectorului imobiliar şi a fondurilor europene, José Rodriguez Zapatero, a aplicat brusc măsuri de austeritate economice şi sociale. Aceste măsuri l-au făcut să piardă sprijinul electoratului şi al sindicatelor. Efectul pozitiv al  acestor măsuri a întârziat să apară şi imaginea politică glorioasă a premierului spaniol, numit adesea ZP, mult timp imaginea socialismului european, a fost puternic erodată, ajungând la o cotă a popularităţii foarte scăzută. Guvernul aflat sub conducerea sa a adus însă schimbări profunde ale societăţii spaniole: adoptarea legii violenţei conjugale, a divorţului rapid în primele trei luni, reconsiderarea avortului, sancţionarea dictaturii franchiste, introducerea legii egalităţii sexelor şi a măsurilor electorale în favoarea parităţii, regândirea modelului de stat spaniol etc. Pentru opinia publică spaniolă decisive au fost însă măsurile de austeritate luate de guvernul socialist, măsuri care au produs o profundă dezamăgire socială şi politică. Acestora li s-a alăturat critica dură pe care mişcările de tineri a aplicat-o guvernului socialist, dar şi sistemului politic, în ansamblul său. 

Pe 23 octombrie 2011, peste o sută de mii de persoane au manifestat împotriva măsurilor de creştere a numărului de ore de predat şi a numărului elevilor într-o clasă, dar şi împotriva măsurilor de privatizare prevăzute de programul Partidului Popular.

În acest context de profundă dezamăgire în raport cu toate partidele politice spaniole, societatea civilă spaniolă, în special tinerii, au iniţiat şi extins mişcări de protest. În ianuarie 2011, tinerii spanioli au creat platforma Democracia real ya! (O adevărată democraţie acum!) în 175 localităţi, strigând Yes we camp!, replică la sloganul electoral al preşedintelui american Barack Obama. Mişcarea Movimento 15M (Mişcarea din 15 mai) a reunit şomeri, funcţionari, salariaţi, studenţi, ce s-au autodenumit indignatos. În acest cadru, tânăra generaţie spaniolă, cea mai bine pregătită din istoria ţării, a protestat, luând atitudine faţă de ceea ce ei considerau a fi distrugerea unei generaţii, declarând că ea se simte nereprezentată de partidele politice actuale. Mişcarea a fost considerată o experienţă a democraţiei directe, desfăşurată în afara sindicatelor şi partidelor politice. Premierul şi-a manifestat acordul cu mişcarea, solicitând din partea tinerilor răbdare şi înţelegere a situaţiei actuale. 
1.3. Mişcările de protest ale tinerilor spanioli – reacţie faţă de măsurile anti-criză   

Pe 15 octombrie 2011 a avut loc prima manifestaţie internaţională organizată de către "indignaţii" din peste 80 de ţări. Ceea ce a fost iniţial un protest de dimensiuni naţionale, în Spania (aşa-numiţii “indignados”), a devenit un fenomen global de protest faţă de inechitatea socială şi faţă de dictatura băncilor. Mişcările indignaţilor europeni reprezintă o nouă formă de participare democratică, cu mijloace specifice, numele fiind legat de mesajul transmis de filosoful francez, de origine germană, Stéphane Hessel, în lucrarea "Indignez-vous!" (Indignaţi-vă!). La 93 de ani, fostul membru al mişcării de rezistenţă, a lansat un apel spre mai multă angajare socială şi politică în numele emoţiei cauzate de injustiţie. El scria că: "Actuala dictatură internaţională a pieţelor financiare [...] ameninţă pacea şi democraţia", exprimând cu autoritatea istoriei sale personale  un sentiment comun tinerilor care nu doreau să trăiască într-o societate unde unii se îmbogăţesc în acelaşi ritm în care alţii sărăcesc. Stéphane Hessel scria, la vremea sa, în articolul “Vremea indignării!” că starea de nemulţumire faţă de nedreptatea socială trebuie transformată într-o “insurecţie paşnică”, idee preluată în prezent de mişcarea “indignaţilor” din Spania şi de cea “aganaktismenoi” din Grecia. Prologul ediției spaniole a cărții lui Hessel a fost scris de José Luis Sampedro, iar Hessel a semnat prologul culegerii de articole numit Reacționează! În acest răspuns se afirmă că “sistemul are nevoie de o schimbare profundă pe care tinerii o înțeleg și vor trebui să o întreprindă mai bine decât cei în vârstă, prinși încă în trecut. Chiar dacă liderii lor continuă la conducere și dețin cârma, chiar dacă de acolo încă dau ordine anacronice, tinerii care vâslesc pot conduce nava”
. Unii autori apreciază că sloganul "Indignaţi-vă!" rămâne un mesaj ambiguu, filosoful Hannah Arendt avertizând că este nevoie de o veritabilă "politică a justiţiei" pentru a combate injustiţia. Cert este că succesul cărţii lui Stéphane Hessel este dovada unei dorinţe profunde din partea populaţiei de a-şi manifesta opinia
, alţi autori considerând că indignarea este necesară dar nu şi suficientă. Din această perspectivă se poate afirma, aşa cum spun sociologii,  că valorile morale şi cele politice se articulează în mod dificil, complex, existând riscul replierii individului în el însuşi, riscul pasivităţii şi apatiei. Din punct de vedere politic, analiştii atrag atenţia că politicienii de stânga ar putea valorifica acest potenţial, trecând de la critica societăţii la elaborarea unor soluţii eficiente pentru rezolvarea acestor probleme. Alţi specialişti afirmă că tinerii nu au încă o atitudine puternică de revoltă, sunt perplecși pentru că s-a încălcat contractul social, că se produc mișcări de mare profunzime și dacă nu au loc schimbări sociale importante, problemele vor crea presiuni în continuare. 

Profilul şi revendicările mişcării indignaţilor sunt greu de stabilit, motivaţiile acesteia fiind foarte variate. O problemă importantă este aceea a modului în care a apărut acestă formă de contestare şi exploatarea potenţialului său pentru societate. Mişcarea indignaţilor este o nouă formă de angajament politic care se bazează pe mecanisme noi, demonstrând un potenţial de mobilizare considerabil. Procesul tradiţional al protestelor s-a schimbat, având de-a face, cum afirmă specialiştii, cu o “revoluţie prin hashtag”, în Germania mai ales, (hash tag fiind un procedeu utilizat pe reţelele sociale pentru a adăuga informaţii adiţionale unui tweet, prin diez #). Alţi analişti afirmă că această mişcare care utilizează internetul nu este de fapt o revoluţie
, chiar dacă reprezintă o mutaţie structurală interesantă. Utilizat pe reţelele sociale pentru a clasa pe teme informaţiile şi comentariile, „hashtag-ul” a devenit un mijloc eficace de a coordona comunicarea între tineri, de a dezbate unele probleme sociale de fond, rolul hashtag-ului în dezbaterea publică fiind din ce în ce mai important. Iniţial, în Spania, apoi în alte ţări europene, această mişcare a constat în  reuniuni ale unor grupuri mici, la care  participau indivizi care făcuseră alegerea de a ieşi dintr-o societate anonimă pentru a intra într-o comunitate compusă din necunoscuţi,  reprezintând, în principal, cetăţenii înşişi. Ei contestau politica, instituţiile, ferindu-se ca această contestare să se instituţionalizeze într-un anume mod. În acest context, fiecare cetăţean lua în mod individual iniţiativa de a manifesta, şi prin acest act de contestare, intra în comunitate. În timp,  aceste tipuri de proteste s-au extins în mai multe ţări europene.  Italia s-a alăturat recent mişcării, sute de oameni manifestând, în ultimele luni, în faţa sediului Băncii Italiei, din Roma, şi în faţa băncii Goldman Sachs, la Milano. Germania s-a alăturat mai târziu
, întrucât, în comparaţie cu Italia sau Franţa, cultura rezistenţei era mai puţin dezvoltată, grevele politice fiind adeseori incriminate oficial. La Frankfurt, însă, mai multe mii de persoane s-au adunat pentru a se îndrepta spre cartierul economic, până la clădirea Băncii Centrale Europene (BCE).
Spre deosebire de mişcarea anti-mondializare
 care cerea mai multă justiţie pentru ţările sărace din emisfera sudică, mişcarea indignaţilor a răspuns unor preocupări specifice, mai ales, Europei şi Statelor Unite ale Americii, unde a luat amploare mişcarea Ocupaţi Wall Street, două continente afectate puternic de criza financiară, de recesiunea care a urmat, şi acum de criza datoriilor şi a deficitelor bugetare. Analiştii au considerat că principalele victime ale actualei crize, tinerii, au lansat o provocare, contestând superputerea lumii financiare. Aceste evenimente de amploare au atras atenţia lumii întregi, afirmându-se că, după primăvara arabă, toamna occidentală ţinteşte tirania anonimă a dogmelor economice
.


Mişcările tinerilor au fost determinate de contextul socio-economic exploziv, Europa occidentală fiind marcată de izbucnirile de mânie ale tinerilor săi. Tinerii sunt principalele victime ale crizei economice, în momentul de faţă, 20,4% dintre europenii între 15 şi 24 de ani în căutare de locuri de muncă rămânând şomeri (ceea ce reprezintă o treime mai mult decât în 2008). Această rată nu este totuşi decât o medie europeană, care ascunde diferenţe între ţări care au rate  îngrijorătoare de şomeri, de 42% printre tineri în Spania, 30% în statele baltice, Grecia şi Slovacia, sau 20% în Polonia, Ungaria, Italia şi Suedia. Iar atunci când tinerii reuşesc să găsească un loc de muncă, acesta este rareori stabil. Slovenia şi Polonia sunt campionii muncii temporare, deoarece 60% dintre salariaţii de mai puţin de 25 de ani lucrează cu astfel de contracte. Situaţia nu este mai bună în Franţa, Germania, Suedia, Spania şi Portugalia, unde acest procentaj depăşeşte 50%. 
Remunerarea redusă a tinerilor este un alt fenomen larg răspândit în Spania, Franţa şi Portugalia. Spaniolii cu vârste cuprinse între 16 şi 19 ani primesc doar 45.5% din salariul unui adult, iar cei între 20 şi 24 de ani 60.7%. Aceste salarii mici au un impact direct asupra creşterii numărului de lucrători săraci care, deşi au un loc de muncă, nu reuşesc să-şi asigure supravieţuirea. Aceştia sunt numeroşi în România (17.9%) şi Grecia (13.8%), în faţa Spaniei (11.4%), Letoniei (11.1%) şi Poloniei (11%). Toţi aceşti oameni au în comun nesiguranţa zilei de mâine, ceea ce împiedică orice proiect, şi salarii atât de mediocre încât nu permit o viaţă decentă. Specialiştii vorbesc chiar de faptul că actuala criză favorizează emergenţa unei noi clase sociale în Europa, numită "precariat" de către sociologi, aceasta fiind compusă din tineri lipsiţi de orice perspectivă de a avea un loc corect de muncă şi o viaţă decentă
. În latină, termenul precarius înseamna "obţinut prin rugăciune", dar în sociologia de astăzi, termenul desemnează o persoană suspendată între prosperitate şi sărăcie, fără nicio securitate materială, şi ameninţată constant de prăbuşirea statutului său social. Asistăm astfel la naşterea unei noi clase sociale, afirmă specialiştii, întrucât, de 20 de ani, guvernele occidentale au reuşit să ascundă precaritatea crescândă a claselor de mijloc. Statele Unite şi Marea Britanie au subvenţionat salariile mici prin intermediul sistemului fiscal. Danemarca, Germania şi Olanda şi-au orientat politica socială spre un sistem de încurajare a întoarcerii la muncă, pentru a atenua statisticile şomajului. În Franţa, Italia şi Spania, guvernul susţine indirect tinerii acordând pensii părinţilor care îşi întreţin copiii la şomaj. Guvernele din ţările dezvoltate au creat un sistem care nu se poate menţine în condiţiile actuale. În acelaşi timp, recesiunea din 2009 a amplificat exponenţial cifrele şomajului şi a condus la un nou val de precarizare. În Marea Britanie, 97% din locurile de muncă create anul trecut au fost contracte temporare. În Germania, aproape jumătate din noile locuri de muncă sunt pe perioadă determinată, fără a mai vorbi de cele 7 milioane de oameni care acceptă "mini-joburi", munci plătite cu mai puţin de 400 de euro pe lună. În Portugalia, 300 000 de oameni muncesc cu jumătate de normă. În Franţa, 20% dintre studenţi trăiesc sub pragul sărăciei. 

În Spania, generaţia beta, aşa cum sunt numiţi absolvenţii precari, s-a dublat în zece ani
, fiind o generaţie care trăieşte din contracte pe termen scurt şi din celebrele “recibos verde” – “chitanţe verzi” – o formă de angajare care nu acoperă asigurările sociale. Potrivit Institutului Naţional de Statistică, numărul de absolvenţi care lucrează în condiţii nesigure a crescut cu 129%, de la 83.000 în 2000 la 190.000 în 2010, comparativ cu un salt de 5,8% al celor care au abandonat studiile după şcoala primară sau liceu. Tinerii spanioli au încercat să reziste acestor provocări înfiinţând aşa numitele comunităţi autofinanţate CAF-uri care funcţionează prin reunirea a 20-30 de tineri ce îşi pun banii în comun şi îi utilizează conform unor reguli stabilite în comun. Aceste iniţiative nu pot însă rezolva marile probleme ale societăţii spaniole. Specialiştii au atras atenţia că structura economică este marcată de slujbe dedicate celor fără pregătire, de creştere economică nesemnificativă şi de efectele crizei economice. Potrivit economistului Guy Standing
, precariatul european este compus din trei grupuri principale: primul, înrudit cu lumpenproletariatul industrial, este o minoritate adeseori incriminată, predispusă la violenţă, aşa cum s-a dezlănţuit cu câteva săptămâni în urmă pe străzile din Londra; al doilea grup este tineretul educat, predispus la a găsi un loc de muncă, dar care în situaţia actuală nu mai vede nicio posibilitate de a reuşi în viaţă, dar care continuă încă să viseze la o lume mai bună, aceşti tineri fiind cei care au ieşit pe străzile din Madrid. Dar cel mai important este al treilea grup, format din lucrătorii mai în vârstă: de-a lungul anilor, aceştia şi-au pierdut siguranţa materială şi statutul social, se trezesc marginalizaţi, şi dau vina pe străini. Această populaţie reprezintă o pradă uşoară pentru partidele extremiste şi un adevărat pericol pentru  actualul model de societate. Precariatul este rezervorul ascensiunii partidelor extremiste conduse de Marine Le Pen în Franţa, Geert Wilders în Olanda, "Adevăraţii Finlandezi"  sau "Democraţii din Suedia", precariatul tânăr optând adesea şi pentru extrema stângă, pentru mişcări anarhiste sau neo-comuniste. De-a lungul istoriei, ele au fost produsul eşecului statelor inegaliatriste, care continuă teoria aplicată acum câteva decenii de Margret Thatcher, premier conservator britanic, care afirma: reduceţi cheltuielile şi faceţi-l pe sărac să plătească cel mai mult”. Demn de remarcat este faptul că istoricii
 reamintesc că “Marea Prăbuşire din 1929” a fost produsă, de asemenea, de o distribuţie puternic inegală a veniturilor, de un mediu de afaceri angajat în “furtul corporatist”, de o structură bancară slabă şi de un dezechilibru între importuri şi exporturi. În bula din anii 1920, primii 5% ca venituri deţineau o treime din venitul personal total din ţară. Toţi aceşti factori sunt din nou în mişcare, reamintind afirmaţiile lui Adam Smith care spunea că  nu se poate ca o societate bine ordonată să se dezvolte vreodată atunci când un număr considerabil de cetăţeni trăiesc în mizerie, şi în consecinţă, pot deveni agresivi. Incapacitatea politicienilor sau lipsa lor de voinţă de a ajunge la un consens asupra acestor aspecte pot submina treptat pilonii unei societăţi de consum în care un număr din ce în ce mai mare de cetăţeni ajung treptat să fie numai spectatori ai unui capitalism rezervat unei elite. Specialiştii au atras atenţia adesea că sistemul capitalist nu este suportabil decât dacă la el  poate lua parte o majoritate. Mişcările tinerilor europeni acuză că  Europa sare în ajutorul pieţelor financiare, dar nu în ajutorul tinerilor săi, ale căror drepturi elementare în materie de educaţie, muncă şi locuinţe sunt din ce în ce mai des încălcate
. În acest context, tinerii resping politica guvernelor europene angrenate în obţinerea rapidă a reducerii deficitului public, prin scăderea drastică a cheltuielilor publice, politică susţinută de marile instituţii financiare. O mare parte a specialiştilor în economie subliniază importanţa creşterii economice în obţinerea de venituri publice, ceea ce ar trebui să fie un obiectiv major de analiză şi dezbatere în Europa. Legătura puternică dintre creşterea economică şi veniturile publice a fost observată în mai multe ţări, pornind de la China şi India, până la Statele Unite ale Americii şi Brazilia. 

O altă cauză majoră a apariţiei şi evoluţiei acestor mişcări ale tinerilor este puternicul deficit democratic al societăţii actuale. Una dintre criticile Mişcării 15-M se îndreaptă spe actualul sistem democratic, afirmând că acesta “Nu ne reprezintă!”. Acest mesaj este unul dintre mesajele cele mai repetate de către tineri, mesaj care confirmă eşecul funcţionării democraţiei, carenţele relaţiei clasei politice cu societatea spaniolă. Tinerii spanioli se confruntă cu situaţia cea mai dificilă din Europa şi specialiştii afirmă că această stare se va înrăutăţi
. Ei afirmă că medicamentele care ar putea vindeca "gripa spaniolă" nu se află în Madrid
, ci la Bruxelles şi la Berlin, acolo unde liderii europeni au prescris un tratament greşit: în loc de a desfăşura o politică bugetară  orientată spre creştere, asociată unei reforme structurale a pieţei muncii, liderii au făcut pariul de a rezolva problemele concentrându-se pe reduceri bugetare şi au impus cu forţa remedii drastice economiilor lovite de criză, care doar au amplificat daunele. Semnificativ este faptul că filozoful german Jürgen Habermas, într-un discurs recent, a acuzat elitele politice de a nu-şi fi îndeplinit responsabilitatea de a apropia Europa de cetăţenii ei. La un forum găzduit de către Consiliul European pentru Relații Externe
 el a afirmat că procesul de integrare europeană, care s-a petrecut întotdeauna peste capetele populaţiei, a ajuns într-un impas şi nu mai poate continua fără a trece de la modul de funcţionare obişnuit, administrativ, la unul care să implice mai mult publicul. El a adăugat că elitele politice se încăpăţânează să-şi continue proiectele elitiste, privând populaţia europeană de dreptul de vot. El a observat că în ultimele luni, nici unul din liderii europeni nu a reuşit să explice publicului larg ce se întâmplă cu Europa şi cu euro. Multe organizaţii nonguvernamentale acuză faptul că UE funcționează pe baza unor metode, a unor procedee care au prioritate faţă de democraţie. Decizii esenţiale precum introducerea monedei euro sau lărgirea spaţiului european au fost luate prin metoda specific europeană de decizie
, în paşi mici, ceea ce a îngreunat sarcina oponenților de a mobiliza opinia publică la un moment dat. Uniunea Europeană aplică "metoda Monnet", cum este numită, după Jean Monnet, părintele fondator al Europei sub îndrumarea căruia s-au luat primele modeste decizii referitoare la integrarea industriei de cărbune şi oţel, la începutul anilor 1950. În prezent, mulţi specialişti observă că sunt atât de multe subiecte naţionale şi europene interconectate, încât este imperativ necesar ca liderii europeni să comunice cu populaţia şi să fortifice Europa. Criza euro a fost un exemplu despre cum se comunică în mod real cu cetăţenii europeni, fiind necesară asumarea responsabilității şi a democraţiei. Analiştii afirmă că, fără aceste schimbări, Europa riscă să fie marcată de ascensiunea populiştilor. O altă mare personalitate a lumii contemporane, economistul laureat al premiului Nobel pentru economie, Amartya Sen, afirma că Europa a fost în fruntea lumii în ceea ce priveşte punerea în practică a democraţieişi şi că este îngrijorător faptul că ameninţările la adresa unei guvernări democratice nu primesc atenţia cuvenită. El adăuga că este timpul să ne punem întrebări serioase despre riscul pe care îl reprezintă, pentru guvernarea democratică a Europei, rolul monstruos de supradimensionat al instituţiilor financiare şi al agenţiilor de rating, care domnesc peste o parte din câmpul politic european
. Conform opiniei sale, oprirea marginalizării tradiţiilor democratice ale Europei este o urgenţă, democraţia europeană fiind importantă atât pentru Europa, cât şi pentru lume. Din această perspectivă, Mişcarea indignaţilor reprezintă un răspuns al tinerilor la puternicul deficit democratic, manifestat atât la nivelul statelor cât şi la nivel comunitar. 
2. ALEGERILE LEGISLATIVE DIN 20 NOIEMBRIE 2011
2.1. Teme ale campaniei electorale 


Profunda criză economică din Spania, ţară cu rata şomajului cea mai ridicată din UE (21,7%) şi o primă de risc a datoriei atingând niveluri record, a constituit fundalul desfăşurării campaniei electorale pentru alegerile legislative anticipate. În contextul  crizei financiare mondiale şi a crizei zonei euro, programele politice deveneau aproape inutile, în condiţiile în care deciziile politice erau influenţate de ceea ce se hotăra pe plan extern. Partidele politice din Spania au lansat aşadar programe electorale care prezentau soluţii ale crizei, aparent asemănătoare, păstrând însă amprenta orientării lor ideologice. 

Candidatul socialist, Alfredo Perez Rubalcaba, şi-a axat mesajul electoral pe o politică de creştere economică „blândă”, fără alte ajustări şi tăieri de bugete şi cheltuieli. De asemenea, liderul stângii socialiste a declarat că, în cazul în care partidul său va câştiga alegerile, va cere UE să întârzie cu doi ani, din 2013 până în 2015, reducerea deficitului public la 3% din PIB, iar Băncii Centrale Europene să scadă tipurile de dobânzi. El promitea să susţină ideea dezvoltării unui Plan Marshall pentru Europa şi crearea de noi impozite pentru marile averi şi bănci. El a afirmat, de asemenea, că discursurile rivalului său, Mariano Rajoy, erau foarte „ambigue”, mai ales în explicaţiile referitoare la planul de guvernare. El atrăgea atenţia că ele ascundeau de fapt măsuri foarte dure ce ar urma să fie luate în viitor. Liderul PSOE a promis introducerea unui impozit pentru bănci şi pe profit, afirmând că au fost daţi bani publici băncilor, iar ele trebuie să sprijine crearea de noi locuri de muncă din beneficiul lor. Proiectul său politic s-a centrat pe ideea de redistribuire a veniturilor. El a fost considerat de media un om politic eficient, popular, experimentat, deschis dialogului. 
 Noul lider al PSOE, Alfredo Perez Rubalcaba, fost ministru de interne (2006-2011) a avut un discurs prin care anunţa: reducerea cheltuielilor bugetare, restructurarea sistemului de impozite, reforma legislaţiei muncii. Noul lider socialist, A. P. Rubalcaba, în vârstă de 60 de ani, de mai multe ori ministru în guverne socialiste, a avut de recuperat în campania electorală imaginea negativă a predecesorului său, José Luis Rodríguez Zapatero. Analiştii au apreciat că el s-a aflat în faţa în faţa unei provocări imposibile, putând să aspire cel mult la obţinerea unui rezultat demn, sau în cel mai bun dintre cazuri, la evitarea majorităţii absolute a Partidului Popular. În aceste condiţii, el putea doar să consolideze construcţia socialiştilor, pentru a rezista „intemperiilor”
.
Candidatul forţelor politice de dreapta, Mariano Rajoy, a dus o campanie electorală liniştită, cu certitudinea sondajelor electorale care îi atribuiau victoria, dar şi cu un moderat mesaj al schimbării, invocat în spiritul alternanţei la guvernare. După şapte ani şi jumătate de conducere socialistă, el a criticat măsurile luate de guvernul anterior, condus de José Luis Rodríguez Zapatero, dar nu a dezvăluit prea multe măsuri concrete pe care le-ar lua viitorul guvern. În campania electorală, liderul popularilor s-a oferit a fi „revulsivul” ieşirii din criză şi al schimbărilor politice şi economice, promiţând soluţionarea problemei şomajului, care a atins cota alarmantă de 4.361.000 de persoane, dintre care 40% din rândul tineretului. În acest scop, el a promis reduceri de taxe şi impozite pentru antreprenori, măsuri menite a realiza o creştere economică pe termen lung şi, implicit, crearea de noi locuri de muncă. Sloganul electoral al schimbării a caracterizat programul de guvernare intitulat O guvernare mai bună, preocupare pentru societate, care propunea o reformă a pieţei muncii, o reformă fiscală şi asanarea sistemului financiar, scăderea impozitelor pentru patronate. Programul electoral al Partidului Popular a fost centrat pe patru puncte: crearea de locuri de muncă, întoarcerea la o economie sănătoasă şi competitivă, consolidarea egalităţii de şanse, reforme democratice pentru a răspunde cererii sociale. Liderul PP, Mariano Rajoy, a promis crearea a 3,5 milioane locuri de muncă noi, prin reorganizarea sistemului fiscal (scăderea impozitelor pentru cei ce vor să creeze o întreprindere).  Popularii au susţinut o politică economică austeră, disciplinată, reforme care să stimuleze proprietarii de companii. În program se menţiona că se doreşte apărarea coeziunii sociale, serviciilor publice, printr-o mai bună gestionare economică. 

În domeniul economic, Mariano Rajoy a enunţat trei măsuri principale: o scădere de 5% a taxelor pentru întreprinderile mici şi mijlocii, un plan pentru a stimula cererea economică şi măsuri pentru reducerea birocraţiei, plafonarea cheltuielilor regiunilor, pentru a menţine echilibrul bugetar. În acest sens, el a reamintit că guvernele anterioare conduse de José Maria Aznar (1996-2004), nu permiteau deficite bugetare ale regiunilor. Mariano Rajoy a anunţat instaurarea contractului unic de muncă şi s-a opus introducerii impozitului pe avere, privatizării loteriei şi aeroporturilor.

Liderul opoziţiei, Mariano Rajoy, a reamintit că partidul său a ştiut totdeauna să gestioneze economia (în acea perioadă, în 2004,  şomajul era de 10%). Partidul Popular a elaborat un program electoral în care se anunţa nereducerea pensiilor şi menţinerea finanţării pentru sănătate şi educaţie. Pentru a putea face reduceri de cheltuieli bugetare, programul menţiona că va fi redusă dimensiunea administraţiei, celelalte măsuri nefiind clar prezentate în campanie. În ceea ce priveşte recursul pe care partidul său l-a depus contra legii căsătoriei între persoanele de acelaşi sex, unul din marile succese ale guvernării precedente, Mariano Rajoy a spus că îşi menţine poziţia şi speră ca Tribunalul Constituţional să anuleze această lege cât mai curând. În campania electorală, au fost reamintite valorile Partidului Popular: sacrificiu, merit, tenacitate, respect al autorităţii şi disciplinei. Înaintea desfăşurării alegerilor, Partidul Popular şi liderul său, Mariano Rajoy, erau favoriţii sondajelor de opinie. 
Cei doi lideri politici s-au întâlnit în dezbatere televizată pe tema economiei şi şomajului. Observatorii politici au remarcat că socialistul Alfredo Perez Rubalcaba a apărut adesea drept şeful opoziţiei, delimitându-se de acţiunile guvernului, şi a cerut clarificarea programului de guvernare al contracandidatului său. După dezbatere, 46% din telespectatori au apreciat că a dominat dezbaterea, în timp ce 41% au susţinut contrariul. Candidatul stângii s-a arătat echilibrat, prudent în a nu îngrijora clasele vulnerabile.


Campania electorală s-a desfăşuat între 4 -18 noiembrie, iar alegerile s-au desfăşurat pe 20 noiembrie 2011, dată la care opoziţia de dreapta comemora, ca în fiecare an, în Piaţa Operei din Madrid, ziua morţii fostului conducător Caudillo Francisco Franco (1939-1975). De cealaltă parte, aşa cum s-a întâmplat şi în urmă cu şase luni, înainte de alegerile locale şi cele autonomice, înaintea alegerilor legislative, „indignaţii” s-au adunat din nou în cele mai importante pieţe spaniole, pentru a protesta faţă de sistemul politic  bipartit, încercând astfel să-i convingă pe spanioli să se uite mai atent la ce votează şi să nu uite de rolul partidelor mici care sunt, în opinia lor, „necorupte politic”. La miting tinerii au propus „votul în alb util” sau sloganul „votul tău dă-l mai bine unui bancher”, făcând aluzie la faptul că băncile au devenit adevăraţi pioni decisivi ai timpurilor în care trăim
. În Madrid, în Puerta del Sol, locul de naştere al aşa-numitei Mişcări 15M, dar şi în cele mai importante pieţe din Barcelona, Malaga, Santander, Almeria, Valladolid, Aviles, Lleida, Guadalajara, Oviedo, Girona, Badajoz şi Ciudad Real, a fost convocat un miting de o zi, sub lozinca „Vrem să spunem bun venit zilei de reflecţie în piaţă, deoarece democraţia se naşte din popor”. Sute de persoane, în special tineri, reprezentanţi atât ai platformei Democracia Real Ya, cât şi a celei numite Acampada Sol, au răspuns pozitiv acestei iniţiative numite simbolic, pe reţelele de socializare, Veghea. Ea a vrut să fie un simbol al singurei zile de reflecţie, fără propagandă politică, pe care spaniolii o au la dispoziţie înainte de ziua electorală. Mitingul a fost un prilej de dezbatere a unor subiecte fierbinţi cum ar fi problemele economice ale Spaniei şi legea electorală, un moment de reflecţie faţă de ceea ce înseamnă de fapt votul din 20 noiembrie pentru spanioli. 
2.2.  Rezultatele alegerilor şi semnificaţia lor politică

Parlamentul spaniol (Cortes generales) este bicameral fiind format din: Senat şi Congresul Deputaţilor. Congresul Deputaţilor cuprinde între 300-400 deputaţi, aleşi din 4 în 4 ani, prin scrutin proporţional plurinominal (conform sistemului d’Hondt), cu liste blocate şi închise în cele 48 din cele 50 provincii spaniole (cu excepţia Centa şi Melilla de unde se trimite câte 1 deputat). Pentru celelalte provincii se desemnează cel puţin 2 deputaţi, locurile variind în funcţie de populaţie.

Senatul are 208 membri, aleşi prin vot universal (senatorii provinciali) şi 49 reprezentanţi, desemnaţi de cele 17 comunităţi autonome (senatori ai comunităţilor). Fiecare provincie alege, indiferent de numărul de locuitori, 4 senatori provinciali (cu excepţia Centa şi Melilla, care desemnează doar 2) şi Baleare şi Canare, Maiorca şi Tenerife care aleg 3, iar cele mici (Ibiza-Formentera, Minorque, Fuerteventura, Gomero, Hierro, Lanzarote şi Palma) câte 1. În fiecare comunitate autonomă se mai alege 1 senator suplimentar pentru fiecare milion de locuitori.

Legea egalităţii, votată în aprilie 2007, interzice ca o listă să includă mai mult de 60% din candidaţi de un singur sex, la orice tip de alegeri.

Aproape 34 milioane spanioli au fost chemaţi la urne, la cel de-al şaptelea scrutin din anul 1976, anul reinstraurării democraţiei în Spania.
Conform datelor finale
 ale alegerilor, rezultatele electorale au fost următoarele:

CONGRESUL DEPUTAŢILOR

	Partidul politic
	Număr voturi
	%
voturi
	Număr mandate

	Partidul Popular (PP)
	10.830.693
	44,62
	186

	Partidul socialist Muncitoresc (PSOE)
	6.973.880
	28,73
	110

	Stânga Unită (IU)
	1.680.810
	6,92
	11

	Uniune, progres şi democraţie (UPYD)
	1.140.242
	4,69
	5

	Convergenţă şi Uniune a Cataloniei (CiU)
	1.014.263
	4,17
	16

	Amaiur 
	333.628
	1,37
	7

	Partidul Naţionalist Basc (PNV-EAJ)
	323.517
	1,33
	5

	Stânga republicană din Catalonia (ERC)
	256.393
	1,05
	3

	Blocul Naţionalist galician (BNG)
	183.279
	0,75
	2

	Coaliţia Canare (CC)
	143.550
	0,59
	2

	Alte partide
	266.734
	1,08
	3


SENAT
	Partidul Popular (PP)
	
	
	208

	Partidul Socialist Muncitoresc (PSOE)
	
	
	48

	Convergenţă şi Uniune a Cataloniei
	
	
	9

	Partidul Socialist al Cataloniei – Verzi 
	
	
	7

	Partidul Naţionalist basc
	
	
	4

	Amaiur 
	
	
	3

	Coaliţia Canare 
	
	
	1



Participarea la vot a fost de 71,17% (-3,32) la Senat, 71,69% la Congres. Peste 24,2 de milioane de spanioli s-au prezentat la urne, alţi 9,5 milioane de spanioli (28,31%) nu s-au prezentat la vot, 328.226 votanţi (adică 1,37% dintre alegători) au votat în alb, şi alţi 312.577 (adică 1,29% dintre alegători) au introdus în urne voturi considerate ulterior nule. 


Rezultatele alegerilor au arătat că Partidul Popular, principalul partid de opoziţie a câştigat alegerile, obţinând, în Congresul Deputaţilor, 44,62% din voturi, respectiv 186 mandate (+32 faţă de anul 2008), având majoritatea absolută în Parlament.
Partidul Socialist Muncitoresc Spaniol (PSOE) a fost învins electoral, având doar  28,73% voturi şi 110 mandate (-59 deputaţi). Stânga Unită (IU) a obţinut însă a treia poziţie cu 6,92% din voturi şi 11 deputaţi (+9 mandate), urmată de formaţiunea Unitate, progres şi democraţie cu 4,69% din voturi, respectiv 5 mandate (+4).
Convergenţă şi Uniune a Cataloniei a obţinut 4,17% din voturi, 16 mandate (+6), Coaliţia independistă bască Amaiur 1,37% din voturi, 7 deputaţi, Partidul Naţionalist Basc a obţinut 1,33% voturi, 5 mandate (-1), Stânga Republicană a Cataloniei a obţinut 1,05% din voturi, respectiv 2 mandate. Blocul Naţionalist galician a obţinut 0,75%, 2 mandate, Coaliţia Canare 0,59% din voturi, 1 mandate.

Conform datelor oficiale, Partidul Popular s-a impus în 43 din cele 50 provincii, iar Partidul Socialist a fost majoritar în Barcelona şi Sevilla.

În Senat, Partidul Popular a obţinut 208 locuri (+120), în timp ce Partidul Socialist a pierdut jumătate din senatori, având în prezent  48 mandate (-53). Formaţiunea Convergenţă şi Uniune a Cataloniei a obţinut 9 mandate (+5), Partidul Socialist al Cataloniei aliat cu Iniţiativa Verzilor catalani, 7 mandate, Partidul Naţional basc, 4 mandate (+2); Amaiur, 3 şi Coaliţia Canare 1 mandat.
Partidul Popular din Spania a câştigat alegerile legislative generale cu o majoritate absolută, considerată istorică, întrucât este cel mai bun rezultat obţinut vreodată de formaţiunea dreptei spaniole. Conservatorii au fost votaţi de peste 10 milioane de spanioli, au obţinut peste 44% din voturile exprimate şi se bucură de o majoritate absolută în legislativul spaniol, cu 186 de parlamentari în Congresul Deputaţilor, cu 32 mai mulţi decât în legislatura precedentă. Majoritatea absolută în Congresul Deputaţilor a fost obţinută prin valorificarea electorală a puternicei dezamăgiri a populaţiei faţă de conducerea socialistă, care nu a reuşit să abordeze în mod eficient problemele crizei. Analiştii au considerat că, în plină criză economică, spaniolii au decis schimbarea direcţiei politice a ţării. Conform opiniei analiştilor, alegerile legislative anticipate au fost necesare întrucât ele au înlăturat incertitudinea politică şi au oferit un sentiment de speranţă. 

Socialiştii spanioli, care au guvernat Spania în ultimii şapte ani şi jumătate, s-au confruntat cu cea mai dură înfrângere electorală din ultimele decenii. Partidul a pierdut 59 de deputaţi în legislativ, ceea ce a reprezentat aproape patru milioane de voturi. La aceste alegeri, doar 6,7 milioane de spanioli au votat cu socialiştii. 
Candidatul socialist, Alfredo Perez Rubalcaba, şi-a recunoscut înfrângerea şi a arătat că apreciază încrederea spaniolilor care au votat pentru PSOE, asumându-şi rolul conducerii opoziţiei parlamentare. Desfăşurat cu şase luni înainte de termen, acest scrutin a fost considerat „un sacrificiu” pe care liderii socialişti au declarat că şi-l asumă din dorinţa de a stabiliza ţara şi de a da partidului câştigător şansa de a începe anul 2012 în forţă, cu o strategie politică şi economică capabilă să ducă la ieşirea din criză. Analiştii au considerat că criza economică gravă a produs numeroase efecte sociale care au determinat alternanţa politică în Spania
. Unii analişti au considerat că niciun guvern nu ar fi putut face faţă unei asemenea crize, electoratul de stânga fiind marcat de măsurile de combatere a crizei. Sloganul socialist Pelea por lo que quieres (Bată-te pentru ceea ce vrei) nu a fost adoptat de un electorat care nu a fost dispus să se bată pentru o nouă politică de austeritate. Jose Luis Zapatero, fosta imagine a socialismului european, s-a retras din viaţa politică, după două mandate succesive de guvernare. El nu a rezistat atacului  puternic al crizei financiare, declanşate la nivel naţional şi internaţional, pierzând, prin măsurile de austeritate luate, sprijinul electoratului său tradiţional. Rezistenţa societăţii spaniole la aceste politici de austeritate va rămâne în continuare marea provocare a viitorului guvern. 

Datele cercetărilor post-electorale arată că electoratul socialist s-a retras în rândul partidelor de stânga mai mici. Formaţiunea Stânga Unită (IU) care adună mai multe partide mici, apropiate stângii politice, a reuşit, în urma alegerilor, să formeze un grup parlamentar propriu, după ce şi-a sporit prezenţa în legislativ, cu 11 deputaţi. Şi formaţiunea fostei socialiste Rosa Diez, de la formaţiunea UPyD, formează un grup parlamentar propriu, cu 5 deputaţi. Gruparea Amaiur, a stângii radicale basce, a intrat în Congresul Deputaţilor şi formează de asemenea un grup parlamentar propriu, bazându-se pe cele 7 fotolii de parlamentari obţinute în urma alegerilor. Sprijinul electoral de care s-a bucurat coaliţia menţionată nu este văzută de nimeni drept lipsită de legătură cu faptul că acest scrutin a fost primul din istoria democraţiei spaniole în care nu a mai planat ameninţarea teroristă, după ce ETA a anunţat, în urmă cu o lună, sfârşitul definitiv al luptei armate. În acest context, demn de remarcat este faptul că naţionaliştii catalani (CiU) rămân totuşi a treia forţă politică în parlamentul spaniol, cu 16 deputaţi, în timp ce naţionaliştii basci (PNV) au pierdut din ponderea în legislativ, deşi se pot baza în continuare pe 5 parlamentari. La rândul lor, Stânga Republicană Catalană, Blocul Naţional din Galicia şi Coaliţia Canarelor au câte doi deputaţi în Congresul Deputaţilor. Alte noi formaţiuni politice care au intrat în legislativ au fost Compromis-Equo, Foro de Ciudadanos şi Geroa Bai, fiecare având câte un deputat.


Analiştii au observat că cele două schimbări electorale mai recente care au avut loc în Spania, cea din 2004, şi cea din 20 noiembrie, au avut loc în paralel cu evenimente deosebite (atentatele de la Atocha şi agravarea crizei euro) care arată în mod evident imposibilitatea de a separa viaţa politică naţională de reacţiile rapide ale societăţii, atât la evenimente naţionale cât şi la cele internaţională. Ca şi în 2004, provocările pentru siguranţa cetăţeanului, siguranţă fizică sau siguranţă economică, au fost probleme importante, atât pe plan intern, cât şi pe plan extern. Din această perspectivă, restaurarea credibilităţii internaţionale a Spaniei înseamnă în mod inevitabil întoarcerea pe drumul creşterii economice, crearea de locuri de muncă de calitate şi îmbunătăţirea productivităţii economice. Sacrificiile sociale derivate din tăierile de buget şi reformele structurale făcute anterior, ca şi cele care vor urma, pot fi inutile dacă nu sunt însoţite de decizii europene importante.


Schimbarea din Spania s-a alăturat schimbărilor de guvern din alte patru ţări europene (după Irlanda, Portugalia, Grecia şi Italia), ţări aflate în faţa unor dificultăţi financiare majore. Traiectoriile lor au fost însă destul de diferite: de la Portugalia care a avut nevoie de ajutor financiar, până la permanent instabila Grecie, trecând prin Italia aflată în libertate condiţionată, cu un guvern tehnocrat şi o Spanie care, în ciuda faptului că a iniţiat reforme importante, s-a trezit că acestea nu erau suficiente sau erau ignorate de pieţe, fapt care a dus la creşterea primei de risc. 


Mariano Rajoy, la 56 de ani, a fost de mai multe ori ministru în guvernele conduse de José María Aznar (1996-2004) şi a fost adesea supranumit „drumeţul liniştit”
, fiind considerat un politician calm, un adept al legalităţii. Criticii săi acuză profilul moderat, trecerea prin patru ministere fără a lăsa realizări deosebite, tăcerile sale şi personalitatea alergică la conflicte. Născut în Galicia, în anul 1955, Mariano Rajoy are o experienţă bogată în politică şi administraţie
. La 23 de ani a intrat în corpul funcţionarilor statului spaniol. Activitatea lui politică a început în 1977, chiar înaintea primelor alegeri democratice din Spania, după moartea lui Franco. Patru ani mai târziu, urmând paşii bunicului din partea tatălui, care a fost unul dintre cei care au redactat Statutul de autonomie al comunităţii autonome spaniole Galicia, în timpul celei de-a doua republici spaniole (1931-1939), M. Rajoy a devenit în 1981 cel mai tânăr deputat din legislativul local galician. În 1983 a fost ales consilier local la primăria din Pontevedra şi ulterior preşedinte al reprezentanţei legislativului spaniol în teritoriu, în 1986. În acelaşi an, la primele alegeri generale la care a participat, a fost ales deputat, însă ulterior a renunţat la mandat şi a revenit în Galicia, unde a fost adjunctul şefului legislativului local din Galicia, Manuel Fraga. Din 1989 a revenit la Madrid, în Congresul Deputaţilor. Ministru al administraţiei publice (între 1996 şi 1999), al educaţiei şi culturii (mandat în timpul căruia competenţele învăţământului universitar au trecut la comunităţile autonome spaniole), Rajoy a rămas în guvernul lui Jose Maria Aznar şi în a doua legislatură, din 2000, când a fost numit vicepremier şi şef al administraţiei guvernamentale. În 2001 a devenit ministru de interne, iar în 2002 a revenit la administraţia guvernului, cu funcţia de purtător de cuvânt. Pe durata acestor mandate, autorităţile spaniole au dat importante lovituri ETA, dar au şi recunoscut că au eşuat în a explica poporului spaniol de ce Spania trebuia să fie alături de SUA în războiul din Irak, în cadrul unei participări militare general dezavuate de populaţie. Când Jose Maria Aznar a anunţat, în 2002, că nu se va mai prezenta pentru un nou mandat la şefia guvernului spaniol, s-a deschis şansa pentru Mariano Rajoy să preia şefia Partidului Popular. Prima înfrângere a fost la scrutinul general din 2004, organizat la trei zile după atentatele teroriste de la 11 martie din Madrid, soldate cu 192 de morţi şi sute de răniţi. În anul 2008, la Congresul de la Valencia s-a confruntat cu primul obstacol: criza de conducere din cadrul Partidului Popular, când a fost criticat chiar de voci importante din cadrul formaţiunii. Când a pierdut şi acele alegeri generale, tot în faţa socialistului Jose Luis Rodriguez Zapatero, conservatorul s-a gândit din nou dacă să continue activitatea în politică. La un moment dat părea că renunţă la şefia formaţiunii politice care l-a susţinut, Partidul Popular, gândindu-se chiar să părăsească viaţa politică. M. Rajoy a trecut peste luptele interne şi vocile critice din propriul partid. Chiar în 2008, după ce a pierdut a doua oară în faţa lui Rodriguez Zapatero, a indicat că ar renunţa la şefia Partidului Popular, însă ulterior, la congresul formaţiunii, a fost reconfirmat în funcţie. Mariano Rajoy susţine că a considerat politica o vocaţie şi nu o vede atât ca pe o profesie, cât ca pe o activitate care cere responsabilitate, dăruire şi sacrificii. Mariano Rajoy este căsătorit din 1996 cu Elvira Fernández, cu care are doi băieţi, de 11 şi 6 ani.

Mariano Rajoy şi-a asumat victoria electorală cu un discurs în care a subliniat faptul că este decis să fie premierul tuturor spaniolilor şi a explicat că singurii duşmani îi vor fi şomajul, deficitul public, datoria de stat şi blocajul economic. După victoria din alegerile legislative din noiembrie 2011, el a declarat susţinătorilor săi că „Dacă sunt aici, şi nici nu ştiţi cât de mândru mă simt, este dintr-un singur motiv: pentru că voi aţi vrut-o. Voi şi nimeni altcineva, voi, în ciuda a tot... Acum vă promit că voi munci ca nimeni altul ca să vă demonstrez că aţi avut dreptate”. Viitorul premier Mariano Rajoy a manifestat o atitudine liniştită, s-a declarat conştient de sarcina dificilă pe care o are, aceea de a scoate ţara din criză, şi a spus că seara de 20 noiembrie este o răscruce de drumuri. Nu a promis miracole şi, deci, acestea nu vor exista. În acest discurs, Mariano Rajoy a transmis şi mesajul către Europa, afirmând că, astăzi, mai mult ca niciodată, destinul Spaniei se decide în şi cu Europa. El a afirmat că vocea spaniolă trebuie să fie din nou respectată la Bruxelles, la Frankfurt şi oriunde e vorba de interesele ţării. Viitorul premier s-a angajat a fi cel mai loial, dar şi cel mai exigent dintre membrii Uniunii, că spaniolii vor fi primii care îşi vor face datoria, dar şi între cei mai vigilenţi. El a concluzionat că Spania nu va mai fi o problemă, pentru a ajunge să facă parte din soluţie. 


Liderul conservator Mariano Rajoy a primit conducerea guvernului spaniol - al unsprezecelea din perioada democratică a ţări - urmând să fie al şaselea premier din istoria democratică a Spaniei. Prima măsură anunţată de viitorul premier al Spaniei este convocarea liderilor guvernelor autonome, indiferent de culoarea politică, pentru a discuta situaţia economică a ţării, pe care a calificat-o extrem de delicată, dificilă, cea mai grea din ultimii 30 de ani. Viitorul guvern de la Madrid nu va avea o misiune uşoară, el va trebui să reuşească performanţa de a impune măsuri de austeritate care să nu genereze convulsii sociale, o problemă pe care spaniolii o tratează cu multă seriozitate. Planul de stabilitate european prevede un deficit de 4,4% şi acest obiectiv va fi preluat de viitorul guvern. Politica va trebui să rezolve problemele, deşi guvernul anterior nu a reuşit să găsească soluţiile. Totuşi, a afirmat el, Spania nu este Grecia. Românii din Spania se aşteaptă ca viitorul guvern, care va fi instalat înainte de Crăciun, să ia în considerare o posibilă anulare a restricţiilor de pe piaţa muncii, dat fiind că Partidul Popular a criticat în repetate rânduri acest moratoriu, dar rămâne de văzut dacă acest lucru se va şi întâmpla. 


Noul guvern are o legitimitate mai solidă şi se aşteaptă ca el să ia măsurile necesare pentru reluarea creşterii economice, să reducă dezechilibrele, să asaneze sistemul bancar. Noul Parlament s-a reunit pe data de 13 decembrie 2011.

